คนแห่สอบตัวแทนประกัน ชื่นชอบงานอิสระรายได้ดี
สมาคมประกันชีวิตไทยเผยคนสมัครสอบเป็นตัวแทนเพิ่มต่อเนื่อง เหตุรายได้ดี งานอิสระ บริษัทประกันเข้มคัดคุณภาพบุคลากร
22 มิ.ย. 2559

สมาคมประกันชีวิตไทยเผยคนสมัครสอบเป็นตัวแทนเพิ่มต่อเนื่อง เหตุรายได้ดี งานอิสระ บริษัทประกันเข้มคัดคุณภาพบุคลากร
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า การสอบความรู้เพื่อขอรับใบอนุญาตเป็นตัวแทนประกันชีวิตที่สอบผ่านสมาคมประกันชีวิตไทยในเดือน พ.ค. 2559 มีผู้สมัครสอบทั่วประเทศรวมทั้งสิ้น 14,090 คน เพิ่มขึ้น 3.74% จากงวดเดียวกันของปีก่อน
ทั้งนี้ ในเขตภาคกลางมีผู้สมัครสอบเป็นตัวแทนมากที่สุดคิดเป็น 43.75% ของผู้เข้าสอบทั้งหมด ส่วนต่างจังหวัดมีสัดส่วน 56.25%
สำหรับเหตุผลที่ประชาชนสนใจขายประกันชีวิตเพิ่มขึ้นอย่างต่อเนื่อง เป็นผลมาจากการเริ่มเข้าใจประโยชน์ของประกันชีวิตมากขึ้น และคนที่เข้าสู่อาชีพก่อนหน้านี้สามารถทำรายได้เลี้ยงชีพและเลี้ยงครอบครัวได้ ทำให้ดึงคนเข้าสู่อาชีพนี้เพิ่มขึ้นอย่างต่อเนื่อง
นายพิชา กล่าวว่า ปีนี้จะเห็นว่าบริษัทประกันชีวิตหลายแห่งมีนโยบายคัดเลือกตัวแทนแบบเน้นคุณภาพ ไม่ได้เน้นปริมาณ และข้อสอบก็พิสูจน์ความรู้ จรรยาบรรณ ของตัวแทนอย่างเข้มข้น เมื่อเข้ามาแล้วจะมีหลักสูตรการอบรมเพื่อให้อยู่ในอาชีพได้ และยังมีรางวัลสำหรับผู้ที่ทำยอดขายได้มากและบริการลูกค้าดี สำหรับการเป็นตัวแทนคุณภาพดีเด่นแห่งชาติ เพื่อเป็นเกียรติประวัติ